ZAKON

O DRŽAVNIM ODLIKOVANJIMA I PRIZNANJIMA

("Službeni list Republike Crne Gore", br. 029/05 od 09.05.2005, Službeni list Crne Gore", br. 073/10 od 10.12.2010, 040/11 od 08.08.2011, 041/16 od 06.07.2016)

I OSNOVNE ODREDBE

Član 1

Državna odlikovanja i priznanja se dodjeljuju za rad ili djela koja zaslužuju opšte priznanje i isticanje.

Član 2

Državna odlikovanja i priznanja mogu se dodijeliti državljanima Crne Gore, stranim državljanima i domaćim i stranim pravnim licima.

Državna odlikovanja i priznanja se mogu dodijeliti i posmrtno.

Član 3

Državna odlikovanja (u daljem tekstu: odlikovanja) i priznanja ustanovljena ovim zakonom dodjeljuje Predsjednik Crne Gore.

Član 4

Opis znakova odlikovanja i njihovih minijatura, izgled i opis velike ogrlice, lente i povelje o odlikovanjima, tehničku izradu odlikovanja i način nošenja odlikovanja utvrđuje Vlada Crne Gore, na predlog organa državne uprave nadležnog za poslove kulture.

II ODLIKOVANJA

Član 5

Odlikovanja su ordeni i medalje.

1. Ordeni

Član 6

Ordeni su:

 1) Orden Crne Gore;

 2) Orden Crnogorske velike zvijezde;

 2a) Orden Crnogorske nezavisnosti;

 3) Orden Crnogorske zastave;

 4) Orden za hrabrost;

 5) Orden rada.

Član 7

Orden Crne Gore je najviše odlikovanje i ima jedan stepen.

Član 8

Orden Crne Gore dodjeljuje se na velikoj ogrlici predsjednicima ili suverenima država i liderima međunarodnih organizacija, ili na lenti drugim visokim zvaničnicima stranih država ili međunarodnih organizacija.

Član 9

Orden Crnogorske velike zvijezde ima jedan stepen i dodjeljuje se za naročite zasluge na razvijanju i učvršćivanju saradnje i prijateljskih odnosa između Crne Gore (u daljem tekstu: Crna Gora) i drugih država i međunarodnih organizacija i za doprinos međunarodnom ugledu i položaju Crne Gore.

Član 9a

Orden Crnogorske nezavisnosti ima jedan stepen i dodjeljuje se za poseban doprinos i afirmaciju crnogorske nezavisnosti.

Član 10

Orden Crnogorske zastave ima tri stepena i dodjeljuje se za naročite zasluge za Crnu Goru.

Prvi stepen Ordena Crnogorske zastave je najviši stepen tog odlikovanja.

Član 11

Orden za hrabrost ima jedan stepen i dodjeljuje se za izvanrednu hrabrost i samopregor koji je ispoljen u izuzetno opasnim situacijama u spasavanju ljudskih života i materijalnih dobara.

Član 12

Orden rada ima jedan stepen i dodjeljuje se za naročite uspjehe u privredi i u ostalim djelatnostima i za rad od izuzetnog značaja za napredak i razvoj Crne Gore.

2. Medalje

Član 13

Medalje su:

 1) Medalja za hrabrost;

 2) Medalja čovjekoljublja;

 3) Medalja za zasluge;

 4) Vojna medalja.

Član 14

Medalja za hrabrost dodjeljuje se za djela lične hrabrosti u bezbjednosti građana i države, izvan i iznad zahtjeva dužnosti.

Član 15

Medalja čovjekoljublja dodjeljuje se za lično djelo pomoći bolesnim, ranjenim, prognanim ili izbjeglim licima, izvan i iznad zahtjeva dužnosti.

Član 16

Medalja za zasluge dodjeljuje se za zasluge u izvršavanju povjerenih zadataka koji posebno doprinose prijateljskim odnosima između Crne Gore i drugih država.

Član 16a

Vojna medalja dodjeljuje se za doprinos u izvršavanju misija i zadataka Vojske Crne Gore.

III DODJELA ODLIKOVANJA I PRAVA I OBAVEZE ODLIKOVANIH LICA

Član 17

Predsjednik Crne Gore dodjeljuje odlikovanja, ukazom.

Ukaz o dodjeli odlikovanja objavljuje se u "Službenom listu Crne Gore".

Član 18

Odlikovanje svečano uručuje Predsjednik Crne Gore ili njegov lični izaslanik.

Svečano uručivanje se sastoji od javnog saopštenja teksta ukaza o odlikovanju, predaje znaka odlikovanja i uručenja povelje o odlikovanju.

Član 19

Znak odlikovanja i povelja o odlikovanju posmrtno odlikovanog lica, odnosno lica kojem odlikovanje nije uručeno za života, predaje se članovima porodice odlikovanog lica.

Članovima porodice, u smislu ovog zakona, smatraju se: bračni drug, djeca, unuci, roditelji i braća i sestre odlikovanog lica.

Ako odlikovano lice nema članova porodice iz stava 2 ovog člana, ukaz o odlikovanju javno će se saopštiti, a znak odlikovanja i povelja o odlikovanju mogu se predati Narodnom muzeju Crne Gore.

Član 20

Odlikovanje može nositi samo odlikovano lice, na propisan način.

Član 21

Zabranjen je promet odlikovanja.

Izrada, promet i javno nošenje značaka i drugih predmeta sličnih odlikovanjima nije dozvoljeno.

Član 22

U slučaju gubitka znaka odlikovanja ili njegovog oštećenja, odlikovano lice ima pravo da zahtijeva i, uz odgovarajuću naknadu, dobije novi znak odlikovanja.

U slučaju gubitka ili oštećenja povelje o odlikovanju, na zahtjev odlikovanog lica, izdaće se njen prepis.

Član 23

Ako odlikovano lice odbije da primi odlikovanje ili mu se odlikovanje ne može uručiti, ukaz o odlikovanju javno će se saopštiti, a odlikovanje i povelja o odlikovanju može se predati Narodnom muzeju Crne Gore.

Na zahtjev lica iz stava 1 ovog člana, Predsjednik Crne Gore naknadno će im svečano uručiti odlikovanje.

Član 24

O odlikovanim licima vodi se evidencija koja sadrži ime i prezime nosioca odlikovanja sa podacima o nazivu i stepenu odlikovanja i datumu donošenja ukaza o odlikovanju.

Evidenciju o odlikovanim licima vodi služba Predsjednika Crne Gore.

IV DRŽAVNA PRIZNANJA

Član 25

Državna priznanja dodjeljuju se za ostvarene rezultate u oblastima stvaralaštva koji su od izuzetnog značaja za razvoj Crne Gore i njen međunarodni položaj.

Državna priznanja dodjeljuje se u obliku plakete.

Član 26

Odredbe čl. 19, 22 stav 2, 23 i 24 ovog zakona shodno se primjenjuju i na državna priznanja.

V KAZNENE ODREDBE

Član 27

Novčanom kaznom u iznosu od 500 eura do 5.000 eura kazniće se za prekršaj pravno lice ako izradi ili stavi u promet značku ili drugi predmet sličan odlikovanju (član 21 stav 2).

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 30 eura do 300 eura.

Za prekršaj iz stava 1 ovog člana kazniće se fizičko lice novčanom kaznom u iznosu od 30 eura do 1.000 eura.

Za prekršaj iz stava 1 ovog člana kazniće se preduzetnik novčanom kaznom u iznosu od 150 eura do 1.500 eura.

Za prekršaj iz stava 1 ovog člana može se izreći zaštitna mjera oduzimanja predmeta.

Član 28

Novčanom kaznom u iznosu od 150 eura do 600 eura kazniće se za prekršaj fizičko lice, ako:

 1) nosi odlikovanje za koje nije odlikovan (član 20);

 2) javno nosi značku ili drugi predmet sličan odlikovanju (član 21 stav 2).

VI PRELAZNA I ZAVRŠNA ODREDBA

Član 29

Propis iz člana 4 ovog zakona donijeće se u roku od 180 dana od dana stupanja na snagu ovog zakona.

Član 29a

Propis iz člana 4 ovog zakona uskladiće se sa ovim zakonom u roku od 30 dana od dana njegovog stupanja na snagu.

Član 29b

Danom stupanja na snagu ovog zakona prestaje da važi član 32 Zakona o izmjenama i dopunama zakona kojima su propisane novčane kazne za prekršaje ("Službeni list CG", broj 40/11).

Član 30

Ovaj zakon stupa na snagu danom objavljivanja u "Službenom listu Crne Gore".

NAPOMENA IZDAVAČA

Danom stupanja na snagu Zakona o izmjenama Zakona i drugih propisa zbog ustavne promjene u nazivu države ("Službeni list Crne Gore", br. 73/10), u zakonima i drugim propisima koji su doneseni prije Ustava Crne Gore:

 - naziv: "Republika Crna Gora" zamjenjuje se nazivom: "Crna Gora";

 - u nazivu državnih i drugih organa i u nazivu pojedinih akata riječ "Republika" briše se;

 - naziv: "republički organ uprave" zamjenjuje se nazivom: "organ državne uprave";

 - riječ "republički" zamjenjuje se riječju "državni" ili se briše.